**LATVIJAS REPUBLIKAS MINISTRU KABINETS**

2019.gada .jūlijā Noteikumi Nr.

Rīgā (prot. Nr.      .§)

**Vidzemes Tehnoloģiju un dizaina tehnikuma nolikums**

*Izdoti saskaņā ar*

*Izglītības likuma 14. panta 7.1 punktu*

**I . Vispārīgie jautājumi**

1. Vidzemes Tehnoloģiju un dizaina tehnikums (turpmāk – tehnikums) ir valsts dibināta Izglītības un zinātnes ministrijas (turpmāk – ministrija) pakļautībā esoša izglītības iestāde, kuras pamatuzdevums ir profesionālās izglītības programmu īstenošana.

2. Tehnikuma darbības tiesiskais pamats ir Izglītības likums, Profesionālās izglītības likums un citi normatīvie akti, kā arī ministrijasizdotie tiesību akti un šis nolikums.

3. Tehnikumam ir valsts tiešās pārvaldes iestādes statuss, tai ir konti Valsts kasē.

4. Tehnikumam varbūt sava simbolika (himna, karogs, logo) un zīmogi, t.sk. zīmogs ar papildinātā mazā valsts ģerboņa attēlu un pilnu izglītības iestādes nosaukumu valsts valodā un zīmogs ar lielā valsts ģerboņa attēlu, ko tā izmanto normatīvajos aktos noteiktā kārtībā.

5. Tehnikuma juridiskā adrese Egļu gatve 9, Priekuļi, Priekuļu pagasts, Priekuļu novads, LV-4126.

6. Izglītības programmu īstenošanas vietas:

7.1. Egļu gatve 9, Priekuļi, Priekuļu pagasts, Priekuļu novads, LV-4126;

7.2. Valmieras iela 19, Cēsis, Cēsu novads, LV-4101.

**II. Tehnikuma darbības mērķis, pamatvirziens un uzdevumi**

7. Tehnikuma darbības mērķis ir veidot izglītības vidi, organizēt un īstenot mācību un audzināšanas procesu/darbību, lai nodrošinātu valsts profesionālās izglītības standartos (valsts profesionālās vidējās izglītības standartā un valsts arodizglītības standartā) noteikto mērķu sasniegšanu.

8. Tehnikuma darbības pamatvirziens ir izglītojoša un audzinoša darbība, īstenojot licencētas un akreditētas izglītības programmas.

9. Tehnikums papildus profesionālās izglītības programmu īstenošanai veic reģionālā vai nozares metodiskā centra, pedagogu tālākizglītības centra un ārpus formālās izglītības sistēmas iegūtās profesionālās kompetences novērtēšanas funkcijas.

10. Tehnikuma uzdevumi ir:

10.1. īstenot normatīvajos aktos noteiktā kārtībā licencētas un akreditētas profesionālās izglītības programmas, radot labvēlīgus apstākļus izglītojamo intelektuālajai, tikumiskajai un fiziskajai attīstībai, izvēloties izglītības procesam atbilstīgas darba metodes un formas;

10.2. sagatavot izglītojamo darbībai noteiktā profesijā, veicinot viņa pilnveidošanos par garīgi un fiziski attīstītu, brīvu, atbildīgu un radošu personību;

10.3. veicināt zināšanu un prasmju apguvi attieksmju veidošanos, kas izglītojamajam nodrošinātu attiecīgā līmeņa profesionālās kvalifikācijas ieguvi un sekmētu viņa konkurētspējīgu mainīgos sociālekonomiskajos apstākļos;

10.4. sekmēt izglītojamā pozitīvas, sociāli aktīvas un atbildīgas attieksmes veidošanos pašam pret sevi, līdzcilvēkiem, apkārtējo vidi un Latvijas valsti, veicināt viņa pašapziņu un spēju uzņemties Latvijas pilsoņa pienākumus;

10.5. radīt motivāciju profesionālajai attīstībai un tālākizglītībai un nodrošināt izglītojamajam iespēju sagatavoties izglītības turpināšanai profesionālās augstākās izglītības pakāpē, kā arī izglītībai mūža garumā;

10.6. sadarboties ar izglītojamo vecākiem vai likumiskajiem pārstāvjiem, lai nodrošinātu izglītības programmu apguvi;

10.7. sadarboties ar darba devējiem un nozares pārstāvjiem, lai nodrošinātu izglītības programmu teorētisko mācību un praktisko nodarbību, kā arī kvalifikācijas prakses apguvi;

10.8. izveidot profesionālās izglītības kvalitātes nodrošināšanas sistēmu;

10.9. racionāli un efektīvi izmantot izglītībai atvēlētos finanšu, materiālos un personāla resursus.

**III. Īstenojamās izglītības programmas**

11. Tehnikums īsteno licencētas un akreditētas profesionālās vidējās izglītības, arodizglītības, profesionālās tālākizglītības, profesionālās pilnveides, interešu un citas izglītības programmas izglītības inženierzinātnes un tehnoloģijas, informācijas un komunikācijas zinātnes, ražošanas un pārstrādes, arhitektūras un būvniecības, mākslas, komerczinību un administrēšanas, datorikas, lauksaimniecības, mežsaimniecības un zivsaimniecības izglītības tematiskajās jomās, saskaņojot ar ministriju. tehnikums var īstenot izlīdzinošā kursa programmas vispārējās vidējās izglītības iegūšanai, saskaņojot ar ministriju.

12. Tehnikums ir tiesīgs piedalīties starptautiskos projektos un normatīvajos aktos noteiktajā kārtībā organizēt izglītojamo praksi ārvalstīs.

**IV. Izglītības procesa organizācija**

13. Izglītības procesa organizāciju tehnikumā nosaka Izglītības likums, Profesionālās izglītības likums, citi ārējie normatīvie akti, šis nolikums, Darba kārtības noteikumi, Iekšējās kārtības noteikumi un citi tehnikuma iekšējie normatīvie akti.

14. Izglītojamo uzņemšana tehnikumā, pārcelšana nākamajā kursā un atskaitīšana no tehnikuma notiek saskaņā ar tehnikuma iekšējiem noteikumiem, ievērojot Profesionālās izglītības likumā un citos normatīvajos aktos noteiktās prasības.

15. Tehnikums var noteikt iestājpārbaudījumus izglītojamo uzņemšanai.

16. Minimālo izglītojamo skaitu izglītības programmu uzsākšanai nosaka ministrija.

17. Profesionālās izglītības programmu īstenošana ietver:

17.1. teorētiskās mācības vispārizglītojošos un profesionālajos mācību priekšmetos;

17.2. praktiskos darbus un patstāvīgos darbus profesionālajos un vispārizglītojošajos mācību priekšmetos, praktiskās mācības un kvalifikācijas praksi;

17.3. darba vidē balstītas mācības.

18. Profesionālās izglītības ieguves ilgumu un mācību slodzes ilgumu nosaka Profesionālās izglītības likums.

19. Profesionālās izglītības programmas var tikt īstenotas grupu un individuālajās nodarbībās. Mācību darba organizācijas pamatforma ir mācību stunda / nodarbība, tās ilgums – 40 minūtes.

20. Mācību slodzes sadalījumu nedēļas dienās attiecīgajā mācību gadā un semestrī atspoguļo stundu saraksts. Ar tehnikuma direktora rīkojumu stundu sarakstā var izdarīt grozījumus.

21. Profesionālās izglītības saturu reglamentējošie pamatdokumenti ir: valsts profesionālās izglītības standarts, profesijas standarts vai profesionālās kvalifikācijas prasības, ja profesijai nav nepieciešams apstiprināt profesijas standartu, un profesionālās izglītības programma.

22. Izglītības programmu īstenošana notiek saskaņā ar izglītības programmu mācību plāniem, kurus izstrādā tehnikums, apstiprina direktors un kuri tiek saskaņoti normatīvajos aktos noteiktajā kārtībā. Tehnikuma izglītības programmu īstenošanas mācību plāni nosaka mācību priekšmetu skaitu un apjomu.

23. Direktors un katra mācību priekšmeta pedagogs ir atbildīgs par izglītības programmu īstenošanas mācību plānu izpildi, kas ir obligāta arī visiem izglītojamajiem.

24. Profesionālās vidējās izglītības un arodizglītības obligāto saturu, kā arī izglītojamo mācību sasniegumu vērtēšanas pamatprincipus nosaka valsts profesionālās izglītības standarti.

25. Tehnikuma nosaka vienotu izglītojamo sasniegumu vērtēšanas kārtību, ievērojot valsts izglītības standartā noteikto. Izglītojamo sasniegumi – zināšanas, prasmes un iemaņas tiek vērtētas vērtējuma skalā – „ieskaitīts” vai „neieskaitīts”- vai ar atzīmi 10 ballu vērtējuma skalā.

26. Tehnikuma struktūru un mācību materiāltehnisko bāzi izveido, ievērojot izglītības programmu saturu un īstenošanas specifiku.

27. Mācību prakses un kvalifikācijas prakses norisi tehnikums organizē atbilstoši attiecīgajai izglītības programmas specifikai normatīvajos aktos noteiktajā kārtībā.

28. Pēc izglītības programmas apguves izglītojamie saņem valsts atzītus profesionālās izglītības dokumentus atbilstoši Ministru kabineta noteiktajiem kritērijiem un kārtībai, kādā izsniedz valsts atzītus profesionālo izglītību (profesionālo pamatizglītību, arodizglītību un profesionālo vidējo izglītību), profesionālo kvalifikāciju apliecinošus dokumentus vai akreditētas profesionālās izglītības programmas daļas apguvi apliecinošus dokumentus.

**V. Pedagogu un citu darbinieku tiesības un pienākumi**

29. Tehnikumu vada direktors, kuru pieņem darbā un atbrīvo no darba ministrija normatīvajos aktos noteiktajā kārtībā.

30. Par direktoru ir tiesīga strādāt persona, kuras izglītība un kvalifikācija atbilst normatīvajos aktos noteiktajām prasībām.

31. Direktora tiesības, pienākumi un atbildība noteikta Izglītības likumā, Profesionālās izglītības likumā, Bērnu tiesību aizsardzības likumā, Fizisko personu datu apstrādes likumā, Darba likumā un citos normatīvajos aktos. Direktora tiesības, pienākumus un atbildību precizē darba līgums, amata apraksts. Direktors bez īpaša pilnvarojuma pārstāv tehnikumu.

32. Tehnikuma pedagogus un citus darbiniekus darbā pieņem un atbrīvo direktors normatīvajos aktos noteiktā kārtībā. Direktors ir tiesīgs deleģēt pedagogiem un citiem iestādes darbiniekiem konkrētu uzdevumu veikšanu.

33. Tehnikuma pedagogu tiesības, pienākumi un atbildība noteikta Izglītības likumā, Profesionālās izglītības likumā, Bērnu tiesību aizsardzības likumā, Fizisko personu datu apstrādes likumā, Darba likumā un citos normatīvajos aktos. Pedagoga tiesības, pienākumus un atbildību precizē darba līgums, amata apraksts un citi normatīvie akti.

34. Tehnikuma citu darbinieku tiesības, pienākumi un atbildība noteikta Darba likumā, Bērnu tiesību aizsardzības likumā un citos normatīvajos aktos. tehnikuma citu darbinieku tiesības, pienākumus un atbildību precizē darba līgums, amata apraksts un citi normatīvie akti.

**VI. Izglītojamo tiesības un pienākumi**

35. Izglītojamo tiesības, pienākumi un atbildība noteikta Izglītības likumā, Bērnu tiesību aizsardzības likumā, citos ārējos normatīvajos aktos un tehnikuma iekšējos normatīvajos aktos.

**VII. Tehnikuma pašpārvaldes izveidošanas kārtība un kompetence**

36. Direktoram ir pienākums izveidot koleģiālās vadības institūciju – Konventu un izdot tā nolikumu, nosakot tā funkcijas, uzdevumus, tiesības, sastāvu un darba organizāciju. Konvents darbojas atbilstoši Profesionālās izglītības likumam un saskaņā ar tehnikuma darbību reglamentējošajiem normatīvajiem aktiem.

37. Direktoram ir pienākums nodrošināt tehnikuma padomes izveidošanu un darbību. Tehnikuma padomes sastāvā ir tehnikuma pedagogu un citu darbinieku deleģēti pārstāvji, izglītojamo deleģēti pārstāvji un izglītojamo vecāku (personu, kas realizē aizgādību) deleģēti pārstāvji.

38. Tehnikuma padomes kompetenci nosaka Izglītības likums, un tā darbojas saskaņā ar tehnikuma padomes darbību reglamentējošu normatīvo aktu.

39. Pedagoģiskā padome risina ar iestādes mācību un audzināšanas darbu saistītus jautājumus. Tās darbību reglamentē Pedagoģiskās padomes reglaments. Pedagoģisko padomi vada direktors. Tās sastāvā ir visi tehnikumā strādājošie pedagogi, to sasauc ne retāk kā reizi semestrī un sēdes protokolē.

40. Lai risinātu jautājumus, kas saistīti ar izglītojamo interesēm tehnikumā un līdzdarbotos tehnikuma darba organizēšanā un mācību procesa pilnveidē, izglītojamie paši pēc savas iniciatīvas ir tiesīgi izveidot izglītojamo pašpārvaldi. Izglītojamo pašpārvaldes darbību atbalsta direktors un pedagogi.

41. Izglītojamo pašpārvalde ir koleģiāla izglītojamo institūcija. Tās darbību nosaka izglītojamo pašpārvaldes reglamentējošs normatīvais akts, ko, saskaņojot ar direktoru, izdod izglītojamo pašpārvalde.

42. Tehnikuma padomei, pedagoģiskajai padomei, izglītojamo pašpārvaldei ir konsultatīvs raksturs.

43. Izglītības programmās noteikto prasību īstenošanas kvalitātes nodrošināšanai, mācību priekšmetu pedagogi var tikt apvienoti nodaļās un metodiskajās komisijās. Nodaļas un metodiskās komisijas darbojas saskaņā ar nolikumu un tehnikuma iekšējiem normatīvajiem aktiem, to darbu koordinē direktors, direktora vietnieki vai izglītības metodiķi.

**VIII. Tehnikuma iekšējo normatīvo aktu pieņemšanas kārtība**

44. Tehnikums saskaņā ar Izglītības likumā un citos normatīvajos aktos, kā arī tehnikuma nolikumā noteikto patstāvīgi izstrādā tehnikuma iekšējos normatīvos aktus. Tehnikuma iekšējos normatīvos aktus izdod direktors.

**IX. Tehnikuma saimnieciskā darbība**

45. Tehnikums ir patstāvīgs finanšu, saimnieciskajā un citā darbībā saskaņā ar Izglītības likumā, Profesionālās izglītības likumā un citos normatīvajos aktos, kā arī tehnikuma nolikumā noteikto.

46. Atbilstoši normatīvajos aktos noteiktajam direktors ir tiesīgs slēgt ar juridiskām un fiziskām personām līgumus par dažādu tehnikumam nepieciešamo darbu veikšanu un citiem pakalpojumiem, ja tas netraucē izglītības programmu īstenošanai.

47. Tehnikuma saimnieciskās darbības ietvaros tiek veikta iestādes telpu un teritorijas apsaimniekošana.

48. Tehnikums var sniegt ēdināšanas, dienesta viesnīcas, ārpusstundu darba un citus pakalpojumus saistībā ar izglītības iestādē īstenojamām izglītības programmām.

49. Tehnikums paralēli izglītības iestādes pamatuzdevumiem var sniegt maksas pakalpojumus saskaņā ar maksas pakalpojumu cenrādi. Maksas pakalpojumu cenrādis ir publiski pieejams tehnikuma interneta tīmekļa vietnē.

**X. Tehnikuma finansēšanas avoti un kārtība**

50. Tehnikumu finansē no valsts budžeta. Tehnikuma finansēšanas avotus un kārtību nosaka [Izglītības likums](http://www.likumi.lv/doc.php?id=50759), Profesionālās izglītības likums un citi normatīvie akti.

51. Tehnikums normatīvajos aktos noteiktā kārtībā var saņemt papildu finanšu līdzekļus:

51.1. ziedojumu un dāvinājumu veidā;

51.2. sniedzot maksas pakalpojumus atbilstoši normatīvajiem aktiem;

51.3. no citiem ieņēmumiem.

52. Papildu finanšu līdzekļi ieskaitāmi tehnikuma attiecīgajā budžeta kontā un izmantojami tikai:

52.1. tehnikuma attīstībai;

52.2. mācību līdzekļu iegādei;

52.3. tehnikuma aprīkojuma iegādei;

52.4. pedagogu un darbinieku materiālai stimulēšanai.

**XI. Tehnikuma reorganizācijas un likvidācijas kārtība**

53. Lēmumu pat tehnikumu reorganizāciju vai likvidāciju pieņem Ministru kabinets pēc izglītības un zinātnes ministra priekšlikuma.

**XII. Tehnikuma nolikuma pieņemšanas kārtība**

54. Tehnikums, pamatojoties uz Izglītības likumu un Profesionālās izglītības likumu, izstrādā tehnikuma nolikumu. Tehnikuma nolikumu apstiprina Ministru kabinets.

**XIII. Citi noteikumi**

55. Tehnikuma darbības tiesiskumu nodrošina direktors. Tehnikuma direktora izdotus administratīvos aktus vai faktisko rīcību privātpersona var apstrīdēt, iesniedzot attiecīgu iesniegumu ministrijā Vaļņu ielā 2, Rīga, LV-1050. Ministrijas lēmumu var pārsūdzēt tiesā.

56. Tehnikuma amatpersonu izdotus administratīvos aktus var apstrīdēt direktoram, bet direktora lēmumu par apstrīdēto aktu var pārsūdzēt tiesā.

57. Saskaņā ar normatīvajos aktos un ministrijas noteikto kārtību iestāde veic dokumentu un arhīvu pārvaldību.

58. Tehnikums normatīvajos aktos noteiktā kārtībā sagatavo valsts statistikas pārskatu un pašnovērtējuma ziņojumu, kā arī aktualizē informāciju Valsts izglītības informācijas sistēmā.

59. Tehnikums normatīvajos aktos noteiktā kārtībā informē kompetentu institūciju par akreditācijas ekspertu komisijas ziņojumos norādīto ieteikumu ieviešanu.

60. Tehnikums normatīvajos aktos noteiktā kārtībā nodrošina piekļuvi bibliotekārajiem, informācijas un karjeras attīstības atbalsta pakalpojumiem.

61. Tehnikums normatīvajos aktos noteiktā kārtībā nodrošina izglītojamo profilaktisko veselības aprūpi un pirmās palīdzības pieejamību tehnikumā.

62. Iestāde veic nepieciešamās darbības fizisko personu pamattiesību aizsardzībai, tostarp veic fizisko personu datu apstrādi saskaņā ar Fizisko personu datuapstrādes likumu.

63. Tehnikums nodrošina izglītojamo drošību tehnikumā un tā organizētajos pasākumos atbilstoši normatīvajos aktos noteiktajām prasībām, tostarp:

63.1. attiecībā uz higiēnas noteikumu ievērošanu;

63.2. civilās aizsardzības, ugunsdrošības, elektrodrošības un darba aizsardzības noteikumu ievērošanu.

64. Tehnikums atbilstoši savas darbības un izglītības programmu īstenošanas mērķiem un uzdevumiem ir tiesīgs sadarboties ar citām izglītības iestādēm un organizācijām, tostarp organizējot izglītojamo un pedagogu profesionālās pieredzes apmaiņas braucienus un uzaicināt citu izglītības iestāžu pedagogus un speciālistus atsevišķu nodarbību vadīšanai.

Ministru prezidents Arturs Krišjānis Kariņš

Izglītības un zinātnes ministre Ilga Šuplinska

Iesniedzējs:

izglītības un zinātnes ministre Ilga Šuplinska

Vizē:

valsts sekretāre Līga Lejiņa